《大水叹五首 其三》
清代·沈树本

米船隔江左，米价腾浙西。五斗逾千钱，长饥痛蒸黎。

囷空突无烟，食尽秕与𥺀。秋成望更绝，四顾维荒畦。

东家投水死，西家弃其妻。归来仰屋叹，儿饿牵衣啼。

儿慎勿再啼，今夜犹同栖。明当入城市，鬻汝如犬鸡。

回顾堕血泪，寸肠若刀刲。徘徊出门看，旷野愁云低。

作者简介：浙江归安人，字厚馀。康熙五十一年进士。官编修。工诗，喜奖进后学。有《德本录》、《舱翁诗集》、《湖州诗摭》。